
A történeti alkotmány vívmányainak időszerűsége az Alaptörvény tükrében

Az alkotmányozó jogalkotó mindig a lehető legjobbra törekszik annak érdekében, hogy újat alkosson. A jogalkotónak az új Alaptörvénybe foglalt R. cikk (3) bekezdésével az volt a célja, hogy Magyarország alkotmányos alapkartájában rögzítetten lehetővé váljon a jogértelmezés előbbre vitele egy új, modern európai jogi módszerrel, mely egyúttal európai jogi hagyományainkat is közvetlenül felhasználja.
Számos jogtudós és gyakorló jogász is úgy vélekedik, hogy az Alaptörvény R. cikk (3) bekezdésében foglaltak esetleg egy visszalépést jelenthetnek a jogfolytonosság és jogbiztonság területén. Valóban igen új és szokatlan egy ország kartális alkotmányába beemelni a történeti alkotmány vívmányaira történő hivatkozást. E fogalom alatt nem az egész történeti alkotmányt értjük, hanem csak a vívmányokat. A vívmány kifejezés pedig egyfajta szűrőt állít fel a történeti alkotmány vonatkozásában. Ez egy olyan szűrő, amely biztosítja, hogy csak a jó, pozitív, előre vivő/haladó és a demokratikus mai követelményeknek legalább elemi szintű jogintézmények jelenhessenek meg jogrendszerünk „elő” eszközeiként.
Az Alaptörvény R.) cikk (3) bekezdése megosztja a jogtudósok elképzeléseit mind az értelmezést, mind a jövőbeni gyakorlati alkalmazás létjogosultságát, illetve mikéntjét illetően.
Oka lehet ennek az, hogy a jogalkotó még példálózva sem határozta meg a körvonalakat, nem fogalmazta meg a vívmányok körét, terjedelmét. Egyelőre nem lehet látni pontosan, hogy hogyan alakul majd az értelmezés a jövőt illetően a gyakorlatban, melyek lehetnek majd a hátrányok, előnyök. Az Alkotmánybíróság által kialakított gyakorlat, a meghozott határozatok sokasága után alakulhat ki egy viszonylagosan körbehatárolt meghatározása, tartalma a vívmányok körének (33/2012. AB határozat). Emellett a bíróságok jogalkalmazói tevékenységében is megjelenhet a vívmányokra támaszkodás és azok ily módon is megtelhetnek tartalommal.
A jogalkotó által bevezetett eddigi jogalkotástól idegen nagy jelentőségű, merőben szokatlan és idegen jogintézményt, mint „történeti alkotmány vívmányai”-t, érdemes a jogalkalmazás körében kisegítő jelleggel alkalmazni, tartalommal megtölteni és kialakítani a gyakorlatban, hogy mely intézményt, normát és szokást érthetünk ezalatt, amely vívmányi mivolta által segítheti a jogalkalmazást. A mai jogrendszerünkbe beemelhető vívmányok előbbre vihetik, modernizálhatják, így magasabb színvonalra emelhetik a jogalkalmazást. A lehetőség adott, a jogalkalmazónak csak élnie kell vele.



